*VEGA præsenterer:* **DIY-popmageren Molly Nilsson udviser musikalsk skarpsindighed***Hengiv dig til Molly Nilssons følelsesladede univers, når hendes dystre synthpop omfavner Lille VEGA d. 24. maj.*

Molly Nilsson laver minimalistisk, melankolsk synthpop, der ledsages af hendes dybe og karismatiske vokal. Den Berlin-baserede svensker er samtidig en eminent tekstforfatter, som har evnen til at formidle tunge emner på elegant vis.

Sangerinden er aktuel med sit ottende album, *2020*. Albummet har fokus på at udforske fremtiden, bryde ud af forældede mønstre samt have mod til at sige fra. Popauteuren har trukket inspiration fra blandt andre Prince, Courtney Love og Lou Reed.

*2020* udstråler både vrede og kærlighed til samfundet, når Nilsson vender blikket indad for at reflektere over eget ansvar i forhold til politiske spørgsmål som klimaforandringer og våbenlovgivning.

Som altid har sangskriveren indspillet hele albummet fra sit soveværelses-studie i Berlin, Lighthouse Studios. Den svenske musiker fik især med albummet *The Travels* (2013) skabt en hurtigt voksende interesse for sine kølige, electropop-produktioner.

**Fakta om koncerten:**
Molly Nilsson (SE)
Fredag d. 24. maj kl. 21.00
Lille VEGA, Enghavevej 40, 1674 København V
Billetpris: 150 kr. + gebyr
Billetsalget starter i dag via vega.dk og Ticketmaster